“คลัง” เผยสิ้น ส.ค. ไฟเขียวนิติบุคคล ยื่นขอตั้ง “พิโกไฟแนนซ์” 846 ราย ใน 72 จังหวัด
“คลัง” เผยสิ้น ส.ค. ไฟเขียวนิติบุคคล ยื่นขอตั้ง “พิโกไฟแนนซ์” 846 ราย ใน 72 จังหวัด
“คลัง” เผยสิ้น ส.ค. ไฟเขียวนิติบุคคล ยื่นขอตั้ง “พิโกไฟแนนซ์” 846 ราย ใน 72 จังหวัด
7 ต.ค. 2563

กระทรวงการคลัง รายงานความคืบหน้าการแก้ไขปัญหาหนี้นอกระบบประจำเดือนสิงหาคม 2563 ระบุ ภาพรวมการประกอบธุรกิจสินเชื่อรายย่อยระดับจังหวัดภายใต้การกำกับ (สินเชื่อพิโกไฟแนนซ์) มีผู้ที่ได้รับอนุญาตจากรัฐมนตรีว่าการกระทรวงการคลังให้ประกอบธุรกิจสินเชื่อพิโกไฟแนนซ์และเปิดดำเนินการแล้วสะสมสุทธิ 846 ราย ใน 72 จังหวัด
นายพรชัย ฐีระเวช ที่ปรึกษาด้านเศรษฐกิจการเงิน ในฐานะโฆษกสำนักงานเศรษฐกิจการคลัง (สศค.) เปิดเผยว่า ณ สิ้นเดือนส.ค.63 ภาพรวมการประกอบธุรกิจสินเชื่อรายย่อยระดับจังหวัดภายใต้การกำกับ (สินเชื่อพิโกไฟแนนซ์) มีผู้ที่ได้รับอนุญาตจากรัฐมนตรีว่าการกระทรวงการคลังให้ประกอบธุรกิจสินเชื่อพิโกไฟแนนซ์ และเปิดดำเนินการแล้วสะสมสุทธิ 846 ราย ใน 72 จังหวัด ซึ่งส่วนใหญ่เป็นผู้ประกอบธุรกิจในภาคตะวันออกเฉียงเหนือ (501 ราย) รองลงมา ได้แก่ ภาคกลาง (132 ราย) ภาคเหนือ (113 ราย) ภาคตะวันออก (59 ราย) และภาคใต้ (41 ราย) ตามลำดับ
ทั้งนี้ นับตั้งแต่เดือนธ.ค.59 ที่กระทรวงการคลังได้เปิดให้มีการประกอบธุรกิจสินเชื่อพิโกไฟแนนซ์จนถึงสิ้นเดือนก.ค.63 ได้มีการอนุมัติสินเชื่อพิโกไฟแนนซ์ให้กับประชาชนรายย่อยไปแล้วจำนวนทั้งสิ้น 307,501 บัญชี รวมเป็นวงเงิน 7,771.26 ล้านบาท หรือเฉลี่ย 25,272.29 บาทต่อบัญชี ซึ่งมีรายละเอียดสรุปได้ ดังนี้
(1) สินเชื่อประเภทพิโกไฟแนนซ์ ณ สิ้นเดือนส.ค.63 มีจำนวนผู้ได้รับใบอนุญาตให้ประกอบธุรกิจสินเชื่อประเภทพิโกไฟแนนซ์สะสมสุทธิทั้งสิ้น 847 ราย ใน 75 จังหวัด และมีจำนวนผู้เปิดดำเนินการแล้ว 766 ราย ใน 72 จังหวัด โดยจังหวัดที่มีผู้เปิดดำเนินการมากที่สุด 3 อันดับแรก ได้แก่ นครราชสีมา (67 ราย) กรุงเทพมหานคร (56 ราย) และขอนแก่น (43 ราย)
(2) สินเชื่อประเภทพิโกพลัส ณ สิ้นเดือนส.ค.63 มีจำนวนผู้ได้รับใบอนุญาตให้ประกอบธุรกิจสินเชื่อประเภทพิโกพลัสสะสมสุทธิทั้งสิ้น 94 ราย ใน 32 จังหวัด และมีจำนวนผู้เปิดดำเนินการแล้ว 80 ราย ใน 29 จังหวัด โดยจังหวัดที่มีผู้เปิดดำเนินการมากที่สุด 3 อันดับแรก ได้แก่ นครราชสีมา (14 ราย) อุบลราชธานี (7 ราย) และอุดรธานี (7 ราย)
(3) ภาพรวมสถานะสินเชื่อคงค้าง ณ สิ้นเดือนก.ค.63 มียอดสินเชื่อคงค้างจำนวนทั้งสิ้น 143,303 บัญชี คิดเป็นจำนวนเงิน 3,358.58 ล้านบาท โดยมีสินเชื่อค้างชำระ 1-3 เดือน สะสมรวมทั้งสิ้น 17,776 บัญชี หรือคิดเป็นจำนวนเงินสะสมรวม 464.49 ล้านบาท หรือคิดเป็น 13.83% ของยอดสินเชื่อคงค้างสะสม และมีสินเชื่อค้างชำระที่เกินกว่า 3 เดือน (NPL) สะสมรวมจำนวน 23,924 บัญชี หรือคิดเป็นจำนวนเงินสะสมรวม 557.53 ล้านบาท หรือคิดเป็น 16.60% ของยอดสินเชื่อคงค้างสะสม ซึ่งมีแนวโน้มลดลงเมื่อเปรียบเทียบกับยอด NPL ของเดือนมิ.ย.63 (16.84%)